CELEX: 22017A0422(01)
Language: hr
Date: 2017-03-31 00:00:00
Title: Sporazum između Europske unije i Republike Moldove o sigurnosnim postupcima za razmjenu i zaštitu klasificiranih podataka

22.4.2017   
            
            
               HR
            
            
               Službeni list Europske unije
            
            
               L 106/3
            
         PRIJEVOD
   SPORAZUM
   između Europske unije i Republike Moldove o sigurnosnim postupcima za razmjenu i zaštitu klasificiranih podataka
   Europska unija, dalje u tekstu „EU”,
   i
   Republika Moldova;
   dalje u tekstu „stranke”;
   UZIMAJUĆI U OBZIR da obje stranke imaju za cilj na sve načine jačati vlastitu sigurnost i pružiti svojim građanima visoku razinu zaštite u području sigurnosti;
   UZIMAJUĆI U OBZIR da su stranke suglasne da bi trebale razvijati međusobnu suradnju u pitanjima od zajedničkog interesa, koja se tiču sigurnosti;
   UZIMAJUĆI U OBZIR da u tom kontekstu stoga postoji stalna potreba za razmjenom klasificiranih podataka između stranaka;
   PREPOZNAJUĆI da cjelovita i djelotvorna suradnja i savjetovanje mogu zahtijevati pristup klasificiranim podacima i s njima povezanomu materijalu stranaka te njihovu razmjenu;
   SVJESNE da takav pristup klasificiranim podacima i s njima povezanomu materijalu te njihova razmjena zahtijevaju poduzimanje odgovarajućih sigurnosnih mjera,
   SPORAZUMJELE SU SE KAKO SLIJEDI:
   Članak 1.
   1.   Radi ostvarenja ciljeva jačanja sigurnosti obiju stranaka na sve načine, ovaj se Sporazum između Republike Moldove i Europske unije o sigurnosnim postupcima za razmjenu i zaštitu klasificiranih podataka (dalje u tekstu „Sporazum”) primjenjuje na klasificirane podatke ili materijal u svakom obliku koje stranke dostavljaju jedna drugoj ili ih međusobno razmjenjuju.
   2.   Svaka stranka štiti klasificirane podatke koje primi od druge stranke od gubitka ili neovlaštenog otkrivanja u skladu s uvjetima utvrđenima u ovom Sporazumu i u skladu sa zakonima i drugim propisima stranaka.
   Članak 2.
   Za potrebe ovog Sporazuma, „klasificirani podaci” znači:
   
               i.
            
            
               za EU: svi podaci ili materijal,
            
         
               ii.
            
            
               za Republiku Moldovu: svi podaci ili materijal koji se smatraju državnom tajnom,
            
         u bilo kojem obliku:
   
               (a)
            
            
               za koje jedna od stranaka odredi da zahtijevaju zaštitu jer bi njihov gubitak ili njihovo neovlašteno otkrivanje moglo prouzročiti različite stupnjeve štete interesima Republike Moldove ili EU-a ili jedne ili više njegovih država članica; i
            
         
               (b)
            
            
               koji nose oznaku stupnja tajnosti kako su navedeni u članku 7.
            
         Članak 3.
   1.   Institucije i subjekti EU-a na koje se ovaj Sporazum primjenjuje jesu: Europsko vijeće, Vijeće Europske unije (dalje u tekstu „Vijeće”), Glavno tajništvo Vijeća, Visoki predstavnik Unije za vanjske poslove i sigurnosnu politiku, Europska služba za vanjsko djelovanje (dalje u tekstu „ESVD”) i Europska komisija.
   2.   Te institucije i subjekti EU-a mogu razmjenjivati klasificirane podatke primljene u okviru ovog Sporazuma s drugim institucijama i subjektima EU-a, uz prethodni pisani pristanak stranke pošiljateljice i uz odgovarajuća jamstva da će subjekt primatelj te podatke zaštititi na odgovarajući način.
   Članak 4.
   Svaka stranka osigurava da ima uspostavljene odgovarajuće sigurnosne sustave i mjere koji se temelje na osnovnim načelima i minimalnim standardima sigurnosti, utvrđenima u njezinim zakonima ili drugim propisima, a odražavaju se u sigurnosnim aranžmanima koji se uspostavljaju na temelju članka 12., kako bi se osiguralo da se na klasificirane podatke na koje se odnosi ovaj Sporazum primjenjuje istovjetna razina zaštite.
   Članak 5.
   Svaka stranka:
   
               (a)
            
            
               štiti klasificirane podatke koje dostavlja druga stranka ili koje razmjenjuje s drugom strankom u okviru ovog Sporazuma na razini koja je barem istovjetna onoj koju osigurava stranka pošiljateljica;
            
         
               (b)
            
            
               osigurava da klasificirani podaci koji se dostavljaju ili razmjenjuju u okviru ovog Sporazuma zadržavaju oznaku stupnja tajnosti koju im je dala stranka pošiljateljica te da njihov stupanj tajnosti ne bude snižen ili da se ne deklasificiraju bez prethodnog pisanog pristanka stranke pošiljateljice. Stranka primateljica štiti klasificirane podatke u skladu s odredbama utvrđenima u vlastitim sigurnosnim propisima za podatke istovjetnog stupnja tajnosti, kako su navedeni u članku 7.;
            
         
               (c)
            
            
               ne upotrebljava takve klasificirane podatke u druge svrhe osim onih koje je odredio izvor, odnosno onih za koje su podaci dostavljeni ili razmijenjeni;
            
         
               (d)
            
            
               ne otkriva takve klasificirane podatke trećim stranama bez prethodnog pisanog pristanka stranke pošiljateljice;
            
         
               (e)
            
            
               ne dopušta pojedincima pristup takvim klasificiranim podacima osim ako su obuhvaćeni potrebom za poznavanjem i ako su prošli odgovarajuću sigurnosnu provjeru u skladu s primjenjivim zakonima i drugim propisima stranke primateljice;
            
         
               (f)
            
            
               osigurava da su prostorije u kojima se obrađuju i pohranjuju dostavljeni klasificirani podaci odgovarajuće sigurnosno certificirani; i
            
         
               (g)
            
            
               osigurava da su svi pojedinci koji imaju pristup klasificiranim podacima obaviješteni o svojoj odgovornosti da štite te podatke u skladu s primjenjivim zakonima i drugim propisima.
            
         Članak 6.
   1.   Klasificirani se podaci otkrivaju ili stavljaju na raspolaganje u skladu s načelom pristanka izvora.
   2.   Stranka primateljica na pojedinačnoj osnovi donosi odluku o otkrivanju ili stavljanju na raspolaganje klasificiranih podataka primateljima koji nisu jedna od stranaka, uz prethodni pisani pristanak stranke pošiljateljice te u skladu s načelom pristanka izvora.
   3.   Nije moguće automatsko stavljanje na raspolaganje osim ako se stranke međusobno dogovore o postupcima za određene kategorije podataka koji su relevantni za njihove specifične potrebe.
   4.   Ništa u ovom Sporazumu ne može biti temelj za obvezno stavljanje na raspolaganje klasificiranih podataka između stranaka.
   5.   Klasificirani podaci na koje se odnosi ovaj Sporazum mogu se dostaviti ugovaratelju ili mogućem ugovaratelju samo uz prethodni pisani pristanak stranke pošiljateljice. Prije takvog stavljanja na raspolaganje stranka primateljica osigurava da su ugovaratelj ili mogući ugovaratelj te prostorije ugovaratelja sposobni štititi podatke i da prođu odgovarajuću sigurnosnu provjeru.
   Članak 7.
   Radi uspostavljanja istovjetne razine zaštite klasificiranih podataka koje stranke međusobno dostavljaju ili razmjenjuju, postoje sljedeći stupnjevi tajnosti:
   
               EU
            
            
               Republika Moldova
            
         
               TRES SECRET UE / EU TOP SECRET
            
            
               STRICT SECRET
            
         
               SECRET UE / EU SECRET
            
            
               SECRET
            
         
               CONFIDENTIEL UE / EU CONFIDENTIAL
            
            
               CONFIDENŢIAL
            
         
               RESTREINT UE / EU RESTRICTED
            
            
               RESTRICŢIONAT
            
         Članak 8.
   1.   Stranke osiguravaju da sve osobe kojima je u izvršavanju njihovih službenih dužnosti potreban pristup, ili čije im dužnosti ili funkcije mogu omogućiti pristup, klasificiranim podacima s oznakom CONFIDENTIEL UE/EU CONFIDENTIAL ili CONFIDENȚIAL ili s nekom višom oznakom, a koji su bili dostavljeni ili razmijenjeni u okviru ovog Sporazuma, prođu odgovarajuću sigurnosnu provjeru prije nego što dobiju pristup takvim podacima.
   2.   Postupci za sigurnosnu provjeru imaju za svrhu utvrditi smije li pojedinac, uzimajući u obzir njegovu lojalnost, vjerodostojnost i pouzdanost, imati pristup tim klasificiranim podacima uz ispunjavanje zahtjeva predviđenog u članku 5. točki (e) o potrebi za poznavanjem.
   Članak 9.
   Stranke pružaju uzajamnu pomoć u pogledu sigurnosti klasificiranih podataka na koje se odnosi ovaj Sporazum i sigurnosnih pitanja od zajedničkog interesa. Tijela iz članka 12. provode uzajamna savjetovanja o sigurnosnim pitanjima i međusobne posjete u svrhu procjene učinkovitosti sigurnosnih aranžmana u okviru njihove nadležnosti koji se uspostavljaju na temelju navedenog članka.
   Članak 10.
   1.   Za potrebe ovog Sporazuma:
   
               (a)
            
            
               što se tiče EU-a, sva se korespondencija šalje putem voditelja glavne pisarnice Vijeća koji je, podložno stavku 2. ovog članka, prosljeđuje državama članicama te institucijama ili subjektima iz članka 3.;
            
         
               (b)
            
            
               što se tiče Republike Moldove, sva se korespondencija šalje u središnju pisarnicu Ministarstva vanjskih poslova i europskih integracija.
            
         2.   Iznimno se korespondencija jedne stranke koja je dostupna samo određenim nadležnim službenicima, tijelima ili službama te stranke može, zbog operativnih razloga, uputiti i biti dostupna samo određenim nadležnim službenicima, tijelima ili službama druge stranke koji su posebno označeni kao primatelji, uzimajući u obzir njihove nadležnosti i u skladu s načelom potrebe za poznavanjem. Kada je riječ o EU-u, takva se korespondencija, prema potrebi, šalje putem voditelja glavne pisarnice Vijeća, voditelja glavne pisarnice ESVD-a ili putem glavne pisarnice Europske komisije. Kada je riječ o Republici Moldovi, takva se korespondencija prema potrebi šalje putem Ministarstva vanjskih poslova i europskih integracija.
   Članak 11.
   Direktor Službe sigurnosti i obavještajne službe Republike Moldove, glavni tajnik Vijeća, član Europske komisije odgovoran za sigurnosna pitanja i Visoki predstavnik Unije za vanjske poslove i sigurnosnu politiku nadgledaju provedbu ovog Sporazuma.
   Članak 12.
   1.   Radi provedbe ovog Sporazuma, među niže navedenim nadležnim tijelima za sigurnost, od kojih svako djeluje pod vodstvom i u ime svojih nadređenih te u koordinaciji s drugim relevantnim tijelima, uspostavljaju se sigurnosni aranžmani kojima se utvrđuju standardi za uzajamnu zaštitu klasificiranih podataka u okviru ovog Sporazuma:
   
               —
            
            
               s jedne strane, Služba sigurnosti i obavještajna služba Republike Moldove;
            
         
               —
            
            
               te s druge strane:
               
                           i.
                        
                        
                           Uprava za zaštitu i sigurnost Glavnog tajništva Vijeća;
                        
                     
                           ii.
                        
                        
                           Uprava HR.DS – Uprava za sigurnost Europske komisije;
                        
                     
                           iii.
                        
                        
                           Uprava odgovorna za sigurnost u ESVD-u.
                        
                     
         2.   Prije nego što stranke jedna drugoj dostave ili međusobno razmijene klasificirane podatke u okviru ovog Sporazuma, nadležna tijela za sigurnost iz stavka 1. sporazumijevaju se oko toga je li stranka primateljica sposobna zaštititi podatke na način koji je u skladu sa sigurnosnim aranžmanima koji se uspostavljaju na temelju tog stavka.
   Članak 13.
   1.   Nadležno tijelo bilo koje od stranaka iz članka 12. odmah obavješćuje nadležno tijelo druge stranke o svakom dokazanom ili sumnjivom slučaju neovlaštenog otkrivanja ili gubitka klasificiranih podataka koje je dostavila ta stranka. Nadležno tijelo provodi istragu, uz pomoć druge stranke ako je potrebno, te o rezultatima izvješćuje drugu stranku.
   2.   Tijela iz članka 12. uspostavljaju postupke koje treba primjenjivati u takvim slučajevima.
   Članak 14.
   Svaka stranka snosi vlastite troškove nastale u provedbi ovog Sporazuma.
   Članak 15.
   Ničim u ovom Sporazumu ne mijenjaju se već postojeći sporazumi ili dogovori između stranaka, kao ni sporazumi između Republike Moldove i država članica EU-a. Ovaj Sporazum ne sprečava stranke da sklapaju druge sporazume o dostavljanju ili razmjeni klasificiranih podataka na koje se odnosi ovaj Sporazum, pod uvjetom da nisu u suprotnosti s obvezama iz ovog Sporazuma.
   Članak 16.
   Svi sporovi između stranaka koji proizlaze iz tumačenja ili primjene ovog Sporazuma rješavaju se pregovorima između stranaka. Tijekom pregovora obje stranke nastavljaju ispunjavati sve svoje obveze iz ovog Sporazuma.
   Članak 17.
   1.   Ovaj Sporazum stupa na snagu prvog dana prvog mjeseca nakon što su se stranke međusobno obavijestile o završetku unutarnjih postupaka potrebnih u tu svrhu.
   2.   Stranke jedna drugu u pisanom obliku obavješćuju o svim promjenama u svojim zakonima i drugim propisima koje bi mogle utjecati na zaštitu klasificiranih podataka iz ovog Sporazuma.
   3.   Na zahtjev jedne od stranaka ovaj se Sporazum može preispitati radi razmatranja mogućih izmjena.
   4.   Svaka izmjena ovog Sporazuma provodi se isključivo u pisanom obliku i uz obostranu suglasnost stranaka. On stupa na snagu nakon uzajamne obavijesti iz stavka 1.
   Članak 18.
   Svaka stranka može otkazati ovaj Sporazum tako da drugu stranku u pisanom obliku obavijesti o otkazivanju. Takvo otkazivanje počinje proizvoditi učinke šest mjeseci nakon što druga stranka primi obavijest, ali ono ne utječe na obveze koje su već preuzete na temelju ovog Sporazuma. Posebno, svi klasificirani podaci koji su dostavljeni ili razmijenjeni na temelju ovog Sporazuma i dalje se štite u skladu s odredbama ovog Sporazuma.
   U potvrdu toga, niže potpisani, u tu svrhu propisno ovlašteni, potpisali su ovaj Sporazum.
   
      Sastavljeno u Bruxellesu 31. ožujka 2017. u dva vjerodostojna primjerka na engleskom jeziku.
      
         
            Za Republiku Moldovu
         
      
      
         
            Za Europsku uniju